钦定古今图书集成/理学汇编/文学典/第195卷 > 《华阳属和集序》于邵
## 钦定古今图书集成/理学汇编/文学典/第195卷 > 《华阳属和集序》于邵

《六义》，诗人之蕴雅，“贯三极而正存象外，班九流而化
行天下。”夫然，则游、夏登科于孔门，独擅文学，虽风流
万古而不易者，文乎哉！且日新之谓盛德，业崇之谓
不朽。自大剑之南，在汉有文翁，实长西蜀，开设学校，
为来者宗师。顺流千载，而馀芳不泯。历魏有高允，晋
有张华，皆好古博闻，能述道事，讲信修睦，传之无穷。
是以在绵巴有渝，有挟鼓濮，率相劝道，人无隐焉。洎
大历初，尚书左仆射冀国崔公，登坛受命，边鄙不耸，
既国用偃武，而家将训文，近取诸身，旁求是类，高选
幕客，无非其人。彬彬然，文质协于中，而英华发乎外
矣。殿中侍御史荥阳郑公，道同斯应，参乎理戎，以玉
帐之暇，而清词间作，盈我怀袖，式歌且谣。以为离群
索居，谁与晤语？故自相府及冀公达于储公，凡所献
酬，缵为三卷，仍以《属和》为集之目。夫属和者，唱予和
汝，击发商征，亦取诸“伐木相求”之义，斯盖郑君之意
也。同声于卲，闻而且喜，即之寓目，煜若春荣。遂讲我
以宣布，咨我以序引，取彼敝帚，无相患焉。